ལམ་དབུ་མ་ལ་མཚོན་ན།དེའི་སྙིང་དོན་ཧ་ཅང་གསལ་པོ་རེད་ལ་མནའ་གན་མཐུ་མོ་ཆེ་ཕུལ་བའི་འབྲུ་དོན་ལྟར།བོད་ཆོལ་ཁ་གསུམ་ནང་གནས་པའི་བོད་མི་ཐམས་ཅད་གོང་བུ་གཅིག་གྱུར་ངང་གནས་ཐུབ་པ་དང་།མིང་དོན་མཚུངས་པའི་རང་སྐྱོང་ནང་ཐུན་མོང་མ་ཡིན་པའི་ངོ་བོ་དང་ཁྱད་ཆོས་སྲུང་སྐྱོབ་ཡོང་བའི་ཐོག་དར་སྤེལ་ཡུན་གནས་ཐུབ་ཐབས་བྱ་རྒྱུ་ནི་དམིགས་འདུན་གཙོ་བོ་ཡིན།རྒྱལ་རབས་དང་རྒྱལ་སྤྱིའི་ཁྲིམས་སོགས་མང་པོ་ཞིག་གི་ཐོག་བསམ་བློ་བཏང་སྟེ་ལངས་ཕྱོགས་གང་འདྲ་ཞིག་གཏན་འབེབས་བྱས་ན་ཡང་།ཐོག་མར་ལངས་ཕྱོགས་དེ་ལ་བོད་མི་མང་ཆེ་བས་འདོད་མོས་ཡོད་དང་མེད།དེ་ནས་དེར་རྒྱལ་སྤྱིའི་ནང་རྒྱབ་སྐྱོབ་ཐོབ་ཐུབ་མིན།འཆར་གཞི་དེ་ལམ་ལྷོང་ཡོང་མིན།མཐའ་མ་རྒྱ་ནག་གཞུང་ལ་གདོང་དང་གདོང་ཐུག་ནས་སྐད་ཆ་བཤད་པའི་སྐབས་རྒྱུ་མཚན་ལྡན་པའི་ཐོག་ནས་བདེན་པ་དག་འབུད་ཐུབ་པ་བྱ་རྒྱུ་བཅས་ཀྱི་གཞི་རྩའི་གནད་དོན་ཁག་ལ་བསམ་གཞིགས་གནང་དགོས།